[pic] | EIROPAS KOMISIJA | Briselē, 7.12.2009 COM(2009)670 galīgā redakcija Priekšlikums PADOMES LĒMUMS, ar ko atceļ Padomes 2009. gada 6. aprīļa Lēmumu 2009/472/EK, un par turpmāko rīcību pēc apspriežu procedūras ar Mauritānijas Islāma Republiku saskaņā ar ĀKK–EK Partnerattiecību nolīguma 96. pantu PASKAIDROJUMA RAKSTS Eiropas Savienība, uzskatot, ka 2008. gada 6. augustā Mauritānijā notikušais valsts apvērsums ir īpaši smags un acīmredzams ĀKK–EK Partnerattiecību nolīguma 9. pantā minēto svarīgāko elementu pārkāpums, 2008. gada 15. septembrī nolēma uzsākt apspriežu procedūru ar Mauritānijas Islāma Republiku saskaņā ar nolīguma 96. pantu. Sanāksme šo apspriežu ietvaros notika Parīzē 2008. gada 20. oktobrī. Šīs sanāksmes laikā un turpmāko mēnešu laikā Eiropas Savienība nevarēja atzīt kā apmierinošu nevienu Mauritānijas puses priekšlikumu un nolēma slēgt apspriežu procedūru, joprojām uzņemoties saistības kopā ar starptautisko sabiedrību, lai atrastu risinājumu krīzes situācijai. Ar Padomes 2009. gada 6. aprīļa lēmumu[1] par to, lai pabeigtu apspriežu procedūru ar Mauritānijas Īslāma Republiku saskaņā ar ĀKK-EK Partnerattiecību nolīguma 96. pantu, Eiropas Savienība iezīmēja ceļvedi, kas ļautu pakāpeniski atsākt sadarbību (atbilstīgi pasākumi), balstoties uz vienprātīga krīzes risinājuma parakstīšanu un īstenošanu, kas ietver pārskatāmu, pārstāvību nodrošinošu un uzticamu prezidenta vēlēšanu rīkošanu. Šis vienprātīgais risinājums, lai atjaunotu konstitucionālo kārtību, tika īstenots, 2009. gada 4. jūnijā konfliktā iesaistītajiem Mauritānijas politiskajiem spēkiem parakstot Dakāras nolīgumu. Atbilstoši pieņemtajiem atbilstīgajiem pasākumiem bija iespējams īstenot sadarbības atsākšanas pirmo posmu. Nākamais sadarbības atsākšanas posms tika apstiprināts pēc tam, kad bija īstenota liela daļa Dakāras nolīgumā paredzēto pasākumu, un pēc prezidenta vēlēšanām 2009. gada 18. jūlijā. Iepriekš minētajā lēmumā paredzētajā datumā Eiropas Savienības prezidentvalsts un Komisijas kopēja darba grupa tika nosūtīta uz Mauritāniju no 2009. gada 5. līdz 7. oktobrim, lai ziņotu par situāciju Mauritānijā, kas ļautu izvērtēt iespēju pilnībā atsākt sadarbību un turpmāko rīcību pēc Padomes lēmuma pieņemšanas. Grupas veiktie konstatējumi atbilst starptautiskās sabiedrības viedoklim un norāda, ka Mauritānija ir pilnībā atjaunojusi konstitucionālo kārtību, tādējādi ļaujot pilnībā atsākt sadarbību, kā tas paredzēts 2009. gada 6. aprīļa lēmumā. Tomēr saskaņā ar Starptautiskās kontaktgrupas Mauritānijas jautājumos izvērtējumu tiek konstatēts, ka nepieciešama turpmāka rīcība attiecībā uz Dakāras nolīguma nodaļu par atvērtu valsts līmeņa dialogu pēc prezidenta vēlēšanām. Ir jāatgādina, ka šī nodaļa ir viens no uzticības veicināšanas pasākumiem, par ko vienojās puses un kas ļāva noslēgt Dakāras nolīgumu. Šis dialogs, kura mērķis ir stiprināt valsts stabilitāti, vēl nav uzsākts, un tam varētu būt nepieciešami veicināšanas pasākumi no starptautiskās sabiedrības puses. Šķiet skaidrs, ka dažas no pamata problēmām, kas bija minētas starp 2008. gada 6. augusta valsts apvērsuma iemesliem, nav atrisinātas, jo īpaši tās, kas saistītas ar varas līdzsvarošanu, iestāžu reformu, bruņoto spēku lomu, demokrātijas veicināšanu un labu pārvaldību. Tātad var secināt, ka turpmākajai rīcībai pēc Padomes 6. aprīļa lēmuma ir jāattiecas uz padziļināta politiskā dialoga izveidi starp Mauritāniju un Eiropas Savienību, kura mērķis ir stiprināt valsts stabilitāti, veicināt labas pārvaldības attīstību un atbalstīt atvērta valsts līmeņa dialoga izveidi atbilstoši Dakāras nolīguma 4.VII nodaļai. Šis politiskais dialogs notiks atbilstoši ĀKK–EK Partnerattiecību nolīguma 8. pantam. Ņemot vērā iepriekš izklāstīto, Komisija ierosina Padomei atcelt Padomes 2009. gada 6. aprīļa Lēmumu 2009/472/EK un tā vietā pieņemt pievienoto lēmumu saskaņā ar ĀKK–EK Partnerattiecību nolīguma 96. pantu. Priekšlikums PADOMES LĒMUMS, ar ko atceļ Padomes 2009. gada 6. aprīļa Lēmumu 2009/472/EK, un par turpmāko rīcību pēc apspriežu procedūras ar Mauritānijas Islāma Republiku saskaņā ar ĀKK–EK Partnerattiecību nolīguma 96. pantu EIROPAS SAVIENĪBAS PADOME, ņemot vērā Līgumu par Eiropas Savienību un Līgumu par Eiropas Savienības darbību, ņemot vērā ĀKK–EK Partnerattiecību nolīgumu, kas parakstīts Kotonū 2000. gada 23. jūnijā un pārskatīts Luksemburgā 2005. gada 25. jūnijā (turpmāk „ĀKK–EK nolīgums”), un jo īpaši tā 96. pantu, ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK–EK nolīgumu[2], un jo īpaši tā 3. pantu, ņemot vērā Eiropas Komisijas priekšlikumu, tā kā: (1) Mauritānijas Islāma Republika ir īstenojusi vienprātīgu krīzes risinājumu, kas definēts atbilstīgajos pasākumos, kas noteikti ar 2009. gada 6. aprīļa Lēmumu 2009/472/EK[3] par to, lai pabeigtu apspriežu procedūru ar Mauritānijas Islāma Republiku saskaņā ar ĀKK–EK Partnerattiecību nolīguma 96. pantu; (2) Mauritānijas Islāma Republika ir atjaunojusi konstitucionālo kārtību; (3) Ir jāveicina atvērts valsts līmeņa dialogs, lai nodrošinātu valsts stabilitāti un izvairītos no jaunām situācijām, kad varētu tikt pārkāpti ĀKK–EK Partnerattiecību nolīguma 9. pantā minētie svarīgākie elementi, un līdz ar to jāatsāk sadarbība; (4) Tātad ir jāatceļ Lēmums 2009/472/EK un no jauna jāuzsāk politisks dialogs ar Mauritānijas Islāma Republiku, lai veicinātu demokrātijas stiprināšanu, antikonstitucionālu pārmaiņu novēršanu valdībā, iestāžu un bruņoto spēku nozīmes reformu, labu politisko un ekonomisko pārvaldību, tiesiskuma un cilvēktiesību stiprināšanu, kā arī iestāžu un varas līdzsvarošanu. IR NOLĒMUSI ŠĀDI. 1. pants Ar šo tiek atcelts Padomes 2009. gada 6. aprīļa Lēmums 2009/472/EK par to, lai pabeigtu apspriežu procedūru ar Mauritānijas Islāma Republiku saskaņā ar ĀKK–EK Partnerattiecību nolīguma 96. pantu. 2. pants Politiskais dialogs ar Mauritānijas Islāma Republiku saskaņā ar ĀKK–EK nolīguma 8. pantu notiks tādā veidā, kā tas paredzēts šim lēmumam pievienotajā vēstulē. 3. pants Šis lēmums stājas spēkā tā pieņemšanas dienā. Lēmums ir spēkā divdesmit četrus mēnešus, sākot no dienas, kad to pieņēmusi Padome. Ja nepieciešams, tas var tikt pārskatīts, pamatojoties uz Eiropas Savienības uzraudzības misijām. 4. pants Šo lēmumu publicē Eiropas Savienības Oficiālajā Vēstnesī . Briselē, […] Padomes vārdā — priekšsēdētājs PIELIKUMS Vēstules projekts Godājamais prezidenta kungs! Mēs ar lielu gandarījumu konstatējām, ka Mauritānijā ir atjaunota konstitucionālā kārtība pēc tam, kad tika īstenota liela daļa Dakāras nolīgumā paredzēto pasākumu, un galvenais panākums bija Jūsu iecelšana valsts augstākajā amatā. Līdz ar to mums ir tas prieks Jūs informēt par pilnīgu sadarbības atsākšanu starp ES un Mauritānijas Islāma Republiku. Mēs konstatējam, ka atbilstīgi Dakāras pamatnolīguma 4.vii panta noteikumiem dažādi nolīgumu parakstījušie politiskie spēki apņēmās turpināt un pastiprināt atvērtu valsts līmeņa dialogu, lai stiprinātu nacionālo izlīgumu un demokrātiju. Kā to norādīja Starptautiskās kontaktgrupas locekļi 2009. gada 10. septembra sanāksmē, būtu vēlams, lai šāds dialogs notiktu. Veicinošs elements ir tajā, ka ir vērojama dažādu politisko partiju gatavība piedalīties dialogā. Ir skaidrs, ka vēl nav atrisinātas dažas pamata problēmas, kas tika minētas kā daži no iemesliem 2008. gada 6. augusta valsts apvērsumam. Sarakstā, kurā norādīti Dakāras nolīgumā minētie dialoga temati, mēs jo īpaši izceļam demokrātijas stiprināšanu, antikonstitucionālu pārmaiņu novēršanu valdībā, iestāžu reformu un bruņoto spēku nozīmi, labu politisko un ekonomisko pārvaldību, tiesiskuma un cilvēktiesību stiprināšanu, kā arī iestāžu un varas līdzsvarošanu. Apdraudējumi drošības jomā, kas pēkšņi parādījās Mauritānijā, norāda, ka terorisma un organizētās noziedzības apkarošanas jautājums varētu arī būt viens no dialoga punktiem. Visi šie jautājumi, kas attiecas uz Jūsu valsts stabilitāti, kā arī tie, kas minēti iepriekš, Eiropas Savienībai ir ļoti svarīgi. Tā kā šie jautājumi skar kopējas intereses, un ņemot vērā Kopienas sadarbības apmērus Mauritānijā pārvaldības jomā, mēs ierosinām, lai politiskais dialogs starp Mauritāniju un Savienību, kas paredzēts Kotonū nolīguma 8. pantā, tiktu stiprināts un kļūtu regulārs un strukturēts. Šā dialoga kārtība un uzdevumi būs jānosaka, Jūsu valdībai un Savienības diplomātiskās misijas Mauritānijas Islāma Republikā vadītājiem savstarpēji vienojoties. Viens no šā dialoga mērķiem būs iepriekš minētā atvērta valsts līmeņa dialoga veicināšana. Mēs uzskatām, ka priekšnosacījumi un sarežģījumi, kuru dēļ bija grūti uzsākt šo dialogu, varētu tikt atrisināti, ja Mauritānijas dažādās politiskās partijas apņemas veikt uz nākotni vērstas diskusijas, izvairoties no uzmanības koncentrēšanas uz pretenzijām un strīdiem attiecībā uz nesenajiem notikumiem. Visbeidzot, Eiropas Savienība atbalstīs Mauritānijas centienus, lai atrisinātu sociāli ekonomiskās un politiskās grūtības, ar kurām tā saskaras, ņemot vērā ilgo politiskās krīzes situāciju, kas saistīta ar 2008. gada augusta valsts apvērsumu, ar pasaules ekonomisko krīzi un jauniem apdraudējumiem drošības jomā un terorisma jomā. Ar cieņu Briselē, […] Eiropas Komisijas vārdā — | Eiropas Savienības Padomes vārdā — | [1] Lēmums 2009/472/EK, publicēts OV L 156, 19.6.2009. [2] OV L 317, 15.12.2000., 376. lpp. [3] OV L 156, 19.6.2009., 26.-30. lpp.